钦定古今图书集成/明伦汇编/氏族典/第295卷 > 《苏州府志》 > 章颖
## 钦定古今图书集成/明伦汇编/氏族典/第295卷 > 《苏州府志》 > 章颖

按《宋史章颖传》：“颖字茂献，临江军人。以兼经中乡荐。
孝宗嗣服，下诏求言，颖为万言书，附驿以闻。礼部奏
名第一，调道州教授。会宜章寇为乱，郡僚相继引去，
颖独留。寇平，郡守以功入为郎，奏颖有协赞之功，可
大用，乃召对，除太学录，迁太学博士。丁内艰，服阕，添
差通判赣州，除太常博士，除左司谏。宁宗即位，除侍”
御史，寻权兵部侍郎。韩𠈁胄用事，颖侍经帏，上曰：“谏
官有言及赵汝愚者，卿等谓何？”同列谩无可否，颖奏
言：“天地变迁，人情危疑，加以敌人嫚侮，国势未安，未
可容易进退大臣。愿降诏宣谕汝愚，无听其去。”不报。
奏请待罪与郡，御史劾颖阿党，罢，自是党论遂起矣。
颖家居久之，起知衢州，侍御史林行可劾罢之。寻知
赣州，御史王益祥复劾，寝其命。再祠，需次知建宁府。
𠈁胄诛，除集英殿修撰，累迁刑部、吏部侍郎，寻迁礼
部尚书，升侍读。丐去，奉祠，以嘉定十一年卒。颖操履
端直，生平风节，不为穷达所移。谥“文肃。”